Facebook Messenger

Facebook Messenger, ֆեյսբուքի կողմից ստեղծված հավելված՝ ակնթարթային ուղերձների և տեսահոլովակների փոխանակման համար։ Այն ներառված է ֆեյսբուք (Facebook Chat) հիմնական կայքի հաղորդագրությունների փոխանակման համակարգում և հիմնվում է MQTT բաց հաղորդակարգի վրա։ 2017 թվականի ապրիլի տվյալներով մեսենջերի ամսական լսարանը կազմել է 1 միլիարդ մարդ։

Messenger բջջային սարքավորումների համար 
«Messenger for Mobile» (մեսենջեր բջջային սարքավորումների համար) հավելվածը թողարկվել է 2011 թվականի օգոստոսի 9-ին iOS и Android համակարգերի համար, իսկ երկու ամիս անց՝ նաև BlackBerry OS համակարգի համար։

2012 թվականի դեկտեմբերին Facebook Messenger հավելվածը Android-ի օգտատերերի համար որոշ երկրներում (Ավստրալիա, Հնդկաստան, Ինդոնեզիա, Հարավաֆրիկյան Հանրապետություն, Վենեսուելա և այլն) հնարավորություն էր տալիս օգտագործել այն առանց ֆեյսբուքում գրանցվելու՝ նշելով միայն իրենց անունը և հեռախոսահամարը։ Այս թարմացումը թույլ էր տալիս Facebook Messenger-ին մրցել հաղորդագրությունների փոխանակման նմանատիպ համակարգերի, օրինակ՝ WhatsApp-ի հետ։

2014 թվականի մարտի 5-ին Facebook Messenger թողարկվեց Windows Phone 8-ի համար (առանց ձայնային հաղորդագրությունների)։

2014 թվականի հուլիսի 3-ին Facebook Messenger հավելվածի տարբերակ թողարկվեց iPad-ին հարմարեցրած iOS հարթակի համար, որում ավելացված էր բազմապատուհանային ինտերֆեյսը։

2014 թվականի ապրիլին ֆեյսբուք ընկերությունը հայտարարեց, որ իր հիմնական «Facebook» հավելվածից կջնջի տեքստային հաղորդագրություններ ուղարկելու հնարավորությունը՝ դրդելով օգտատերերին ներբեռնել և տեղադրել Facebook Messenger հավելվածը։

2015 թվականից Messenger-ի օգտատերերի համար այլևս պարտադիր չէ գրանցված լինել ֆեյսբուքում։ Վերջին թարմացումից հետո հավելված մուտք գործելու համար բավարար է նշել հեռախոսահամարը։ Այս հնարավորությունը հավելվածն ավելի է մոտեցնում այլ նմանատիպ ծառայություններին։

2015 թվականի օգոստոսին ֆեյսբուքը հայտարարեց «M» անունով նոր ծառայության մասին։ Facebook M-ը անձնական թվային օգնական է Facebook Messenger-ի ներսում։ Այն աշխատում է արհեստական ինտելեկտի հիման վրա, ինչպես Siri-ն, Cortana-ն, Google Now-ն։

Messenger անհատական համակարգիչների համար 
Windows 7 օպերացիոն համակարգով անհատական համակարգիչների համար մեսենջերի տարբերակը թողարկվել է 2012 թվականի մարտի 5-ին։ Թողարկվել է նաև Facebook Messenger հավելվածը Firefox բրաուզերի համար։

2014 թվականի փետրվարի 26-ին ֆեյսբուքը հայտարարեց, որ Facebook Messenger-ն այլևս չի աջակցում Windows-ին և Firefox-ին, իսկ վերջնականապես դադարեցրեց նույն թվականի մարտի 3-ին։

Ծանոթագրություններ

Արտաքին հղումներ 
 

Ֆեյսբուք
Բջջային հեռախոսների ծրագրային ապահովում
IOS-ի ծրագրային ապահովում